何德器贈太湖石
作者：曾幾
朝代：宋

paragraphs: 愛山已成癡，愛石又成癖。
徒聞有絲溪，時復夢靈壁。
太湖只在眼，曾未收寸碧。
多自五嶺來，仍煩百書索。
何侯小崢嶸，湖水深處得。
蒼潤波濤餘，巉巖鬼神力。
摩挲復湔洗，攘取畏賓客。
偶然及幽事，遣送初不惜。
俄頃交定盟，歡焉慰岑寂。
奪君書几間，坐我洞庭側。
持還豈人情，藏去有慚色。
苦乏仇池篇，如何滿高直。